Diari Oficial de la Generalitat Valenciana


Sumari del DOGV 6513, del 04-05-2011 (2011/5016)

ORDE 20/2011, d'11 d'abril, de la Conselleria d'Educació, per la qual s'aprova el Reglament de Funcionament del Consell Escolar de la Comunitat Valenciana.
-----------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/04/11/20/dof/vci/html**

### Dades del document

Número de DOGV
:   6513

Data del DOGV
:   04-05-2011

Secció del DOGV
:   I. DISPOSICIONS GENERALS

Número del document
:   2011/5016


Data del document
:   11-04-2011

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * Consell Escolar de la Comunitat Valenciana
    * legislació escolar
    * democratització de l'educació
    * reglament intern
    * legislació
    * política educativa

ORDE 20/2011, d'11 d'abril, de la Conselleria d'Educació, per la qual s'aprova el Reglament de Funcionament del Consell Escolar de la Comunitat Valenciana. [2011/5016]  
El text refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell de la Generalitat Valenciana, en la seua redacció vigent, definix el Consell Escolar Valencià (a partir de la Llei 6/2010, de 28 de maig, de la Generalitat, passa a denominar-se Consell Escolar de la Comunitat Valenciana), com l'òrgan superior consultiu i de participació social en la programació general de l'ensenyança de la Comunitat Valenciana.  
  
El Decret 164/2010, de 8 d'octubre, del Consell, regula el Consell Escolar de la Comunitat Valenciana. La seua disposició final primera establix que en el termini de sis mesos, des de la seua entrada en vigor, el Consell Escolar de la Comunitat Valenciana elaborarà el seu propi reglament de funcionament que sotmetrà a l'aprovació de la conselleria amb competències en matèria d'educació. Igualment, en l'apartat 5 de l'article 11 s'establix que la Comissió Permanent aprovarà i elevarà a la conselleria amb competències en matèria d'educació el Projecte de Reglament de Funcionament del Consell Escolar de la Comunitat Valenciana.  
D'acord amb l'anterior, la Comissió Permanent del Consell Escolar de la Comunitat Valenciana, en sessió celebrada el 9 de març de 2011 ha aprovat el Projecte de Reglament de Funcionament del Consell Escolar de la Comunitat Valenciana, que figura com a annex únic d'esta orde. És per això que sotmet este reglament a l'aprovació de la Conselleria d'Educació.  
En virtut d'això i fent ús de les facultats que em conferix l'art. 28.e) de la Llei 5/1983, de 30 de desembre, del Consell, vista la proposta de la secretària autonòmica d'Educació de data 11 d'abril de 2011 i de conformitat amb esta,  
  
ORDENE  
  
Article únic. Aprovació del Reglament de Funcionament del Consell Escolar de la Comunitat Valenciana  
S'aprova el Reglament de Funcionament del Consell Escolar de la Comunitat Valenciana, el text del qual figura com a annex únic d'esta orde.  
  
DISPOSICIÓ ADDICIONAL  
  
Única. Reforma del reglament  
La reforma d'este reglament de funcionament requerirà l'acord de la Comissió Permanent del Consell Escolar de la Comunitat Valenciana, per majoria.  
  
DISPOSICIÓ TRANSITÒRIA  
  
Única. Expedients en tramitació  
Els expedients de representativitat que estiguen en tramitació a l'entrada en vigor d'este reglament es resoldran d'acord amb la normativa que hi apareix.  
  
DISPOSICIÓ DEROGATÒRIA  
  
Única. Derogació normativa  
Queden derogades les normes d'igual o inferior rang que s'oposen al que disposa esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor el dia següent al de la publicació en el Diari Oficial de la Comunitat Valenciana.  
  
València, 11 d'abril de 2011  
  
El conseller d'Educació,  
ALEJANDRO FONT DE MORA TURÓN  
ANNEX  
  
Reglament de Funcionament   
del Consell Escolar de la Comunitat Valenciana  
  
Índex  
  
Capítol I. Disposicions generals  
Article 1. Naturalesa  
Article 2. Normativa  
Article 3. Àmbit d'actuació  
Article 4. Funcions  
Capítol II. Composició  
Article 5. Composició  
Secció I. President o presidenta  
Article 6. Nomenament  
Article 7. Funcions  
Secció II. Vicepresident o vicepresidenta  
Article 8. Nomenament  
Article 9. Funcions  
Secció III. Consellers i conselleres  
Article 10. Consellers i conselleres  
Article 11. Designació  
Article 12. Nomenament  
Article 13. Mandat i renovació  
Article 14. Drets dels consellers i les conselleres  
Article 15. Deures dels consellers i les conselleres  
Article 16. Pèrdua de la condició de conseller o consellera  
Article 17. Règim de substitucions i suplències  
Article 18. Revisió de la representativitat  
Capítol III. Funcionament i competències  
Secció I. Aspectes generals  
Article 19. Funcionament  
Article 20. Convocatòries  
Article 21. Constitució dels òrgans  
Article 22. Utilització de mitjans tècnics  
Article 23. Votacions  
Article 24. Vots particulars  
Article 25. Emissió i remissió dictàmens, informes, propostes i recomanacions  
Article 26. Actes  
Article 27. Omissió de l'audiència del CECV  
Secció II. Ple  
Article 28. Composició i competències  
Article 29. Convocatòria de reunions  
Article 30. Presentació de propostes, dictàmens i informes  
Article 31. Discussió en el Ple del CECV  
Article 32. Devolució de dictamen, informe o proposta  
Article 33. Formulació de propostes  
Secció III. Comissió Permanent  
Article 34. Composició i competències  
Article 35. Constitució  
Article 36. Convocatòria de reunions  
Article 37. Presentació de propostes, dictàmens i informes  
Article 38. Discussió en la Comissió Permanent  
Article 39. Acord de compromís  
Article 40. Formulació de propostes  
Secció IV. Ponències i comissions de treball  
Article 41. Ponències  
Article 42. Comissions de treball  
Article 43. Designació dels membres de les comissions de treball  
  
Article 44. Comissions de treball fixes  
Article 45. Presidència de les comissions de treball  
Capítol IV. Secretaria Tècnica Administrativa  
Article 46. Naturalesa i nomenament  
Article 47. Competències  
Article 48. Suplència del titular o de la titular de la Secretaria Tècnica Administrativa  
Article 49. Sol·licitud d'informació i documentació  
  
  
CAPÍTOL I  
Disposicions generals  
  
Article 1. Naturalesa  
1. El Consell Escolar de la Comunitat Valenciana (d'ara en avant CECV) és l'òrgan superior consultiu i de participació social en la programació general de l'ensenyament no universitari a la Comunitat Valenciana.   
2. El CECV està adscrit a la conselleria competent en matèria d'educació, la qual dotarà el CECV dels mitjans materials necessaris per a realitzar les seues funcions.  
  
Article 2. Normativa  
1. El CECV es regix pel que disposen:  
a) El text refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell de la Generalitat Valenciana, en la seua redacció vigent.  
  
b) El Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana.  
c) Este reglament de funcionament.  
2. Seran també d'aplicació les normes bàsiques de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En tot allò no previst en estes normes i sempre que no les contradiguen, es regirà pels acords del Ple o de la Comissió Permanent del CECV, segons l'àmbit d'actuació respectiu.  
  
Article 3. Àmbit d'actuació  
El CECV exercix les seues funcions en el conjunt del sistema educatiu de la Comunitat Valenciana, excepte en l'ensenyament universitari, de conformitat amb el que disposa l'article segon del text refós de la Llei de Consells Escolars de la Comunitat Valenciana.  
  
Article 4. Funcions  
1. El CECV exercirà les seues funcions per mitjà de l'emissió de dictàmens, informes, propostes i recomanacions sobre els assumptes determinats pels articles quint i sext del text refós de la Llei de Consells Escolars de la Comunitat Valenciana.  
2. Per cada curs acadèmic, el CECV elaborarà, aprovarà i farà públic un informe sobre l'estat i la situació del sistema educatiu, en el qual hauran d'arreplegar-se i valorar-se els diversos aspectes d'este, les dades més significatives i l'evolució dels principals indicadors del sistema educatiu a la Comunitat Valenciana.  
3. En l'informe esmentat en l'apartat anterior, podran incloure's recomanacions a l'administració educativa encaminades a la millora del sistema educatiu a la Comunitat Valenciana.  
  
CAPÍTOL II  
Composició  
  
Article 5. Composició  
El CECV està constituït pel president o presidenta, el vicepresident o vicepresidenta i els consellers i les conselleres.  
  
Secció primera  
President o presidenta  
  
Article 6. Nomenament  
El president o presidenta del CECV es nomenarà per decret del Consell a proposta del conseller o consellera amb competències en matèria d'educació, d'acord amb el que disposa el Decret 164/2010, de 8 d'octubre, del Consell.  
  
Article 7. Funcions  
Corresponen a la presidència del CECV les funcions següents:  
a) La representació del CECV.  
b) Convocar i fixar l'orde del dia dels plens i comissions permanents.  
c) Presidir les sessions, dirigir i moderar el desenrotllament dels debats, suspendre'ls per causes justificades i dirimir les votacions en cas d'empat.  
d) Dirigir l'activitat del CECV i el seu funcionament.  
e) Autoritzar amb la seua firma els informes, dictàmens i propostes del CECV.  
f) Gestionar el pressupost del CECV i informar d'esta gestió el Ple i la Comissió Permanent.  
g) La interpretació del reglament de funcionament.  
h) Dictaminar, amb audiència prèvia de les organitzacions interessades, les qüestions que es plantegen relatives a la representativitat i la pluralitat dels sectors del CECV.  
i) Qualsevol altra que li atribuïsca la normativa vigent.  
  
Secció segona  
vicepresident o vicepresidenta  
  
Article 8. Nomenament  
El conseller o consellera amb competències en matèria d'educació nomenarà, d'entre els membres del CECV, un vicepresident o vicepresidenta que suplirà el president o la presidenta en cas de vacant, absència o malaltia i exercirà les funcions que li siguen delegades pel president o la presidenta.  
  
Article 9. Funcions  
El vicepresident o la vicepresidenta durà a terme les comeses que el president o la presidenta expressament li delegue, informat el Ple o la Comissió Permanent del CECV, segons es tracte de funcions que afecten l'un o l'altre òrgan.  
  
Secció tercera  
Consellers i conselleres  
  
Article 10. Consellers i conselleres  
Seran consellers o conselleres del CECV:  
a) Onze representants del professorat, que seran designats per les organitzacions sindicals en atenció a la seua representativitat en l'àmbit de la Comunitat Valenciana. Dels quals, set pertanyeran a centres públics i quatre a centres privats.   
b) Huit representants dels pares i mares de l'alumnat, que seran designats per les confederacions o federacions de pares i mares d'alumnes, d'acord amb la seua representativitat en funció del nombre d'afiliats i afiliades. Dels quals, cinc correspondran al sector públic i tres al sector privat.  
c) Quatre representants de l'alumnat, que seran designats per les organitzacions d'alumnes de major representativitat en funció del nombre d'afiliats i afiliades. Dels quals, tres pertanyeran a centres públics i un a centres privats.  
d) Un o una representant del personal administratiu i de servicis dels centres docents no universitaris, la designació del qual o la qual es realitzarà per les organitzacions sindicals de major representativitat en el sector.  
e) Dos representants dels titulars dels centres privats, corresponent la seua designació a les organitzacions empresarials de l'ensenyança amb major representació.  
f) Dos representants de les organitzacions sindicals de treballadors i treballadores, designats per aquelles que tinguen major representativitat en l'àmbit de la Comunitat Valenciana.  
g) Dos representants de les organitzacions empresarials més representatives designats per aquelles amb més implantació a la Comunitat Valenciana.  
h) Un o una representant de les entitats locals, designat o designada per la Federació Valenciana de Municipis i Províncies.  
i) Tres representants de les universitats de la Comunitat Valenciana, designats pel president o la presidenta del Consell Valencià d'Universitats i de Formació Superior d'entre els membres del seu Ple que procedisquen del Sistema Universitari Valencià. Dels quals, dos correspondran a les universitats públiques i un o una a les privades.  
  
j) Tres personalitats de reconegut prestigi en el camp de l'educació, designades pel conseller o consellera amb competències en matèria d'educació.  
k) Nou representants de l'administració educativa autonòmica, designats pel conseller o la consellera competent en matèria d'educació.  
l) Tres representants del personal que exercisca funcions de formació del professorat, dependent de l'administració educativa autonòmica, designats pels titulars o les titulars de les direccions generals de la conselleria amb competència en matèria d'educació, que tinguen atribucions de formació del professorat.  
m) El president o la presidenta de l'Acadèmia Valenciana de la Llengua o persona en qui delegue.  
n) El defensor o la defensora del discapacitat de la Comunitat Valenciana o persona en qui delegue.  
o) Tres representants dels directors i les directores de centres educatius de les diferents ensenyances i etapes educatives no universitàries, designats o designades pel titular o la titular de la secretaria autonòmica amb competència en matèria d'educació. Dels quals, dos seran de centres públics i un o una de centres privats.  
p) Tres inspectors o inspectores d'educació, designats o designades pel titular o la titular de la secretaria autonòmica amb competència en matèria d'educació.  
q) Un o una representant designat o designada pel Consell de la Joventut de la Comunitat Valenciana.  
r) Un o una representant del personal amb funcions en la Unitat d'Educació per a la Salut, designat o designada pel conseller o la consellera amb competències en matèria de salut.  
s) Un o una representant del personal amb funcions vinculades amb la integració de l'alumnat procedent d'altres països, designat o designada pel conseller o la consellera amb competències en matèria d'immigració.  
  
Article 11. Designació  
Les organitzacions, associacions, confederacions i institucions designaran els seus o les seues representants i els seus respectius suplents o les seues respectives suplents i ho comunicaran al titular o la titular de la conselleria competent en matèria d'educació a través de la Secretaria Tècnica Administrativa del CECV.  
  
Article 12. Nomenament  
Una vegada realitzada la proposta, el president o la presidenta del CECV traslladarà al conseller o consellera amb competències en matèria d'educació el nom dels consellers i conselleres titulars i suplents per al seu nomenament i publicació en el DOCV.  
  
Article 13. Mandat i renovació  
1. El mandat dels consellers i les conselleres serà de quatre anys, sense perjuí dels canvis que procedisquen per motius de representativitat o pel que preveu l'article 16 d'este reglament.  
2. Les organitzacions, associacions, confederacions o institucions corresponents a cada grup de membres proposaran els seus i les seues representants a la conselleria competent en matèria d'educació i remetran l'esmentada proposta almenys amb un mes d'antelació a la data en què el CECV haja de renovar-se.  
3. Els terminis de renovació del CECV es computaran a partir de la data de la seua sessió constitutiva.  
4. La Comissió Permanent assumirà les competències del CECV durant el procés de renovació, fins a la celebració de la sessió constitutiva del nou CECV.  
  
Article 14. Drets dels consellers i les conselleres  
1. Els consellers i les conselleres ostentaran els següents drets:  
  
a) Assistir a les sessions dels òrgans de què formen part.  
b) Exercir el dret de veu i vot sobre els temes inclosos en l'orde del dia de les reunions en què participen, així com requerir que el seu parer conste en acta.  
c) Formular propostes de modificació, observacions i, si és el cas, vots particulars, en els termes establits en este reglament de funcionament.  
d) Rebre informació sobre els projectes normatius i documents que hagen de ser dictaminats o informats per la Comissió Permanent i el Ple, així com de les activitats realitzades pel CECV.  
e) Percebre les indemnitzacions per raó del servici que els siguen reconegudes d'acord amb la normativa vigent, per gastos que siguen indispensables per a complir les seues funcions i per l'assistència completa a les sessions convocades.  
f) Tindre accés, a través de la Secretaria Tècnica Administrativa, a la informació necessària i assistència tècnica per a l'exercici de les seues funcions.  
g) Qualsevol altre que els estiga legalment o reglamentàriament reconegut.  
2. La presidència del CECV expedirà als consellers i les conselleres una credencial en què conste l'esmentada condició.  
3. La Secretaria Tècnica Administrativa del CECV proporcionarà la documentació, assistència tècnica i, si és el cas, els mitjans materials que els consellers i les conselleres requerisquen en l'exercici de la seua funció.  
4. La Secretaria Tècnica Administrativa proporcionarà, a més, en cas que se sol·licite, un justificant d'assistència a les sessions convocades.  
  
Article 15. Deures dels consellers i les conselleres  
1. Els consellers i les conselleres tenen el deure d'assistir a les sessions del Ple i, si formen part d'estes, a les de la Comissió Permanent del CECV, i a les ponències i comissions de treball, i hauran d'excusar la seua assistència quan esta no siga possible.  
2. Així mateix, els consellers i les conselleres estan obligats a participar en l'elaboració de propostes, dictàmens i informes.  
3. Les intervencions dels consellers i les conselleres es mantindran sempre dins d'un marc respectuós per a aconseguir l'eficàcia i el respecte a la pluralitat de l'òrgan consultiu i de prestigi social al qual pertanyen.  
  
Article 16. Pèrdua de la condició de conseller o consellera  
Els membres del CECV perdran la seua condició per alguna de les causes següents:  
a) Extinció del mandat.  
b) Desaparició dels requisits que van motivar la seua designació.  
c) Acord de l'organització, associació, confederació o institució que va efectuar la designació.  
d) Renúncia, que haurà de formular-se per escrit dirigit al president o presidenta del CECV, qui la posarà en coneixement, si és el cas, de l'organització proponent.  
e) Condemna per sentència ferma a la pena d'inhabilitació per a càrrec públic.  
f) Incapacitat permanent o defunció.  
g) Inassistència del titular o la titular, o el suplent o la suplent, a més del 30% dels plens i comissions anuals realitzats pel CECV a què siga convocat. El cessament per esta causa ha de ser declarat per la Comissió Permanent, amb audiència prèvia de l'interessat o la interessada.  
  
  
Article 17. Règim de substitucions i suplències  
1. En cas que es produïsquen vacants justificades, estes es cobriran, seguint el mateix procediment de la primera designació, en un termini no superior a un mes. La proposta la realitzarà la corresponent organització o entitat en el termini de quinze dies, a través de la Secretaria Tècnica Administrativa del CECV.  
2. El president o la presidenta del CECV traslladarà al conseller o consellera competent en matèria d'educació el nom del membre cessat i el del substitut amb la finalitat que siguen publicats en el DOCV les corresponents ordes de cessament i nomenament.  
3. El nou conseller o consellera exercirà el càrrec des que es publique el seu nomenament en el DOCV, i es prolongarà pel temps que li falte a l'anterior titular per a concloure el seu mandat.  
4. Quan per qualsevol raó justificada i prèviament notificada al president o presidenta del CECV, algun conseller o consellera titular no puga assistir a determinada reunió del Ple, serà suplit o suplida en esta pel corresponent conseller o consellera designat o designada suplent, d'acord amb les previsions d'este reglament.  
  
5. Així mateix, la suplència d'algun conseller o consellera titular de la Comissió Permanent, o d'alguna ponència o comissió de treball, l'exercirà un conseller o consellera titular o suplent del Ple i del seu mateix grup i organització o institució.  
  
Article 18. Revisió de la representativitat  
1. No obstant l'assenyalat en els articles anteriors, els o les representants de les organitzacions sindicals, del professorat, del personal d'administració i servicis i de les organitzacions empresarials cessaran quan en virtut de la celebració d'eleccions sindicals o d'haver sigut renovats els o les representants de les organitzacions sindicals i empresarials, s'haja alterat la representativitat de les organitzacions que efectuaren la proposta.  
2. El termini per a substituir-los o, si és el cas, ratificar-los serà de dos mesos a comptar de l'expedició del certificat oficial del resultat de les eleccions o de la renovació de representants.  
3. Així mateix, podran acollir-se al que disposen els dos apartats anteriors les organitzacions que no tenien representació en el CECV i que, pel resultat de les corresponents eleccions, els corresponga representativitat.  
  
CAPÍTOL III  
Funcionament i competències  
  
Secció primera  
Aspectes generals  
  
Article 19. Funcionament  
El CECV funciona en ple, comissió permanent, comissions i ponències.  
  
Article 20. Convocatòries  
1. El president o la presidenta convocarà els òrgans del CECV d'acord amb els terminis previstos en cada cas en este reglament. Estos terminis es podran reduir fins a la mitat quan l'òrgan competent de l'administració educativa requerisca un informe o dictamen en tràmit d'urgència.  
2. La notificació de cada convocatòria i/o enviament de documentació es realitzarà a l'adreça de correu electrònic que cada conseller o consellera proporcione a la Secretaria Tècnica Administrativa del CECV. Amb este fi els consellers o les conselleres hauran de facilitar a la Secretaria Tècnica Administrativa, a l'inici del seu mandat i sempre que es produïsca qualsevol variació respecte d'això, una adreça de correu electrònic hàbil per a rebre notificacions telemàtiques, manifestant expressament el seu consentiment en relació a l'ús d'este mitjà per a rebre les convocatòries dels òrgans del CECV i sempre que es reunisquen els requisits legalment establits.  
No obstant això, si algun conseller o consellera preferix que se li facen arribar les convocatòries o qualsevol documentació per un altre mitjà, pot sol·licitar-ho a la Secretaria Tècnica del CECV.  
3. Les sessions del CECV podran celebrar-se en qualsevol municipi de la Comunitat Valenciana.  
4. La convocatòria haurà de contindre l'orde del dia, la data i el lloc de la seua celebració i anar acompanyada sempre de la documentació suficient per al coneixement dels assumptes que s'han de tractar.  
5. L'orde del dia no podrà modificar-se una vegada iniciada la sessió, llevat que, estant presents tots els membres de l'òrgan corresponent del CECV, s'adopte esta decisió per majoria simple.  
  
Article 21. Constitució dels òrgans  
Els òrgans del CECV quedaran vàlidament constituïts, als efectes de la celebració de sessions, deliberacions i presa d'acords, de conformitat amb el que respecte d'això es determina en cada cas en este reglament.  
  
  
  
Article 22. Utilització de mitjans tècnics  
1. Per a la convocatòria de reunions, enviament de documentació, presentació de propostes, esmenes d'addició, supressió i modificació d'aspectes concrets, així com de dictàmens o informes alternatius podran ser utilitzats tots els dispositius tècnics que garantisquen l'autenticitat i la integritat del contingut.  
2. En compliment dels principis d'igualtat d'oportunitats, no-discriminació i accessibilitat universal de les persones amb discapacitat, es facilitarà l'accessibilitat a la informació i la comunicació dels consellers o conselleres amb discapacitat, disposant de l'assessorament dels sectors corresponents.  
  
Article 23. Votacions  
1. Una vegada constituïdes vàlidament les sessions, els acords dels òrgans del CECV s'adoptaran, com a mínim, per majoria simple de vots dels assistents, excepte en els casos arreplegats en este reglament que requerisquen una proporció distinta.  
2. Els acords s'adoptaran:  
a) Per assentiment a la proposta del president o presidenta.  
b) Per votació ordinària. Podran ser utilitzats els mitjans tècnics oportuns per a dur a terme les votacions.  
c) Per mitjà de votació secreta, si es tracta d'elecció de persones o a petició del 10% dels assistents.  
3. El vot no és delegable.  
  
Article 24. Vots particulars  
1. Els consellers o les conselleres podran presentar vot particular contra l'acord de la majoria o anunciar-lo, sempre que siga abans d'alçar-se la sessió, remetent-lo digitalment en format de text, dins del termini de dos dies, a la Presidència del CECV.  
2. Els consellers o les conselleres que hagueren votat en contra podran adherir-se al vot particular o redactar el seu propi, sempre que s'hagueren reservat este dret abans de concloure la sessió.  
3. Així mateix, qualsevol conseller o consellera podrà requerir que conste expressament en acta el seu parer contrari a l'acord de la majoria, la seua abstenció i els motius que la justifiquen o el sentit del seu vot favorable.  
  
Article 25. Emissió i remissió dels dictàmens, informes, propostes i recomanacions  
1. Per a l'emissió d'un dictamen o informe, el president o la presidenta del CECV convocarà el president o la presidenta de la comissió de treball a què corresponga redactar el document, amb la finalitat que convoque alhora l'esmentada comissió, determinant entre ambdós el calendari de treball i la remissió de la documentació necessària o complementària.  
2. Els dictàmens del Ple i de la Comissió Permanent del CECV s'emetran en el termini màxim de dos mesos des de la recepció de l'expedient per la presidència del CECV, llevat que per disposició legal s'establisca un termini distint.  
3. Els dictàmens, informes i propostes emesos pel Ple i la Comissió Permanent seran remesos a l'autoritat corresponent firmats pel president o la presidenta i el secretari tècnic o la secretària tècnica del CECV, indicant al marge els noms dels assistents a la corresponent sessió i, si és el cas, el resultat de la votació, acompanyats dels vots particulars, si els hi ha.  
4. Els consellers i les conselleres seran informats dels dictàmens, informes, propostes i recomanacions aprovats de forma definitiva pel Ple o per la Comissió Permanent del CECV.  
5. Excepcionalment i de forma justificada, el conseller o la consellera competent en matèria d'educació, a través de la Secretaria Tècnica Administrativa del CECV, podrà sol·licitar la tramitació del dictamen per via d'urgència, i en este cas, el president o la presidenta del CECV i de les comissions que corresponguen, establiran els terminis necessaris possibilitant que en este supòsit el projecte de dictamen o informe s'emeta directament per la Comissió Permanent del CECV, a la qual podran ser invitats els membres de la comissió de treball corresponent.  
  
6. Així mateix, amb caràcter extraordinari, per causa justificada i per la complexitat de l'informe, el CECV podrà sol·licitar a l'administració educativa, l'ampliació del termini per a emetre el preceptiu informe.  
7. El president o la presidenta del CECV, a proposta del Ple, de la Comissió Permanent o dels presidents o presidentes de les comissions de treball, podrà requerir de l'autoritat que haja sol·licitat el corresponent dictamen o informe, que es complete l'expedient objecte de consulta, amb suspensió del termini per a emetre el dictamen o informe.  
  
  
Article 26. Actes  
1. De les reunions del Ple, de la Comissió Permanent i de les comissions de treball el secretari tècnic o la secretària tècnica alçarà acta. En estes s'especificaran els assistents, l'orde del dia de la reunió, les circumstàncies del lloc i temps en què s'hagen celebrat, els punts principals de les deliberacions i el contingut dels acords adoptats.  
  
2. Qualsevol membre dels òrgans del CECV mencionats en l'apartat anterior podrà sol·licitar la transcripció íntegra de la seua intervenció, sempre que aporte en l'acte o en el termini de dos dies, digitalment i en format de text, la redacció que es corresponga fidelment amb la seua intervenció, fent-la constar d'esta manera en l'acta.  
3. Les actes s'aprovaran en la següent sessió de l'òrgan corresponent, podent, no obstant això, emetre el secretari o la secretària una certificació sobre els acords específics que s'hagen adoptat, sense perjuí de la ulterior aprovació de l'acta. En les certificacions dels acords adoptats emeses amb anterioritat a l'aprovació de l'acta es farà constar expressament esta circumstància.  
  
Article 27. Omissió de l'audiència del CECV  
Quan en la tramitació d'algun assumpte dels indicats en l'article 5 del text refós de la Llei de Consells Escolars (Decret Legislatiu de 16 de gener de 1989, del Consell de la Generalitat Valenciana) s'haja omés indegudament l'audiència del CECV, el seu president o la seua presidenta, per iniciativa pròpia o a petició de la Comissió Permanent, podrà comunicar-ho a l'òrgan de l'administració educativa que procedisca.  
  
  
Secció segona  
Ple  
  
Article 28. Composició i competències  
1. Componen el Ple del CECV el president o la presidenta, el vicepresident o la vicepresidenta i els consellers i les conselleres relacionats en l'article 10 d'este reglament.  
2. Seran funcions del Ple del CECV:  
a) Emetre dictàmens o informes sobre les matèries previstes en l'article quint del text refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989.  
  
b) Formular suggeriments i propostes a l'administració educativa de la Generalitat sobre els assumptes relacionats en l'article 6 del text refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989.  
3. El Ple del CECV podrà delegar en la Comissió Permanent l'elaboració i l'aprovació d'informes o dictàmens de normativa educativa de rang igual o inferior a decrets.  
  
Article 29. Convocatòria de reunions  
1. El Ple del CECV es reunirà, almenys, dos vegades a l'any en sessió ordinària.  
2. El president o la presidenta convocarà el CECV en Ple quan haja de ser consultat en les qüestions mencionades en l'article 28 d'este reglament.  
3. El ple ordinari serà convocat pel president o la presidenta del CECV almenys amb set dies d'antelació.  
4. El ple extraordinari podrà ser convocat amb una antelació mínima de tres dies pel president o la presidenta del CECV, a iniciativa pròpia o a petició d'un terç dels membres del ple o a sol·licitud del conseller o la consellera amb competències en matèria d'educació.  
5. La convocatòria haurà de contindre l'orde del dia, la data i el lloc de la seua celebració i anar acompanyada sempre de la documentació suficient per al coneixement dels assumptes que s'han de tractar.  
6. L'orde del dia, que serà fixat pel president o la presidenta tenint en compte, si és el cas, el contingut de les peticions dels consellers i les conselleres, no podrà modificar-se una vegada iniciada la sessió, llevat que estiguen presents tots els membres del CECV i siga declarada la urgència de l'assumpte pel vot favorable de la majoria.  
7. Perquè el ple quede constituït vàlidament a l'efecte de celebració de sessions, deliberacions i presa d'acords, serà necessària la presència, almenys, de la majoria dels seus membres en la primera convocatòria i d'un terç en segona convocatòria. Serà necessària sempre la presència del president o la presidenta, o del vicepresident o la vicepresidenta, i la del secretari tècnic o la secretària tècnica o, si és el cas, del funcionari o funcionària de la Secretaria Tècnica Administrativa del CECV designat o designada, com a suplent, pel president o la presidenta.   
  
8. Entre la primera i segona convocatòria hi haurà un termini no inferior a mitja hora.  
  
Article 30. Presentació de propostes, dictàmens i informes  
1. En tots els assumptes en què haja d'entendre el CECV en Ple, la ponència corresponent serà elaborada per la Comissió Permanent.  
  
2. L'informe de la ponència serà distribuït entre tots els consellers i les conselleres del Ple, amb una antelació d'almenys cinc dies a l'inici de la sessió.  
3. Podran presentar-se esmenes d'addició, supressió o modificació dels aspectes que consten en el respectiu document de debat en aquells assumptes sotmesos a consulta del Ple, en els termes que s'establixen en este reglament. Així mateix, podran ser presentats dictàmens o informes alternatius.  
4. Les esmenes i els informes alternatius hauran de presentar-se digitalment i en format text, amb almenys tres dies d'antelació al dia que comence la sessió corresponent i seran distribuïts entre els consellers i les conselleres perquè en tinguen coneixement. Si la seua distribució, per raons justificades, no fóra possible, hauran d'estar a disposició dels consellers i les conselleres en la Secretaria Tècnica Administrativa del CECV fins al començament de la sessió.  
5. Les esmenes i informes alternatius hauran de ser respectuosos, motivats i precisos, diferenciant-se en estos les raons que els justifiquen i la mateixa proposta. Es remetran digitalment i en format text a la Secretaria Tècnica Administrativa del CECV, que els elevarà al president per a la seua tramitació, si procedira.  
  
Article 31. Discussió en el Ple del CECV  
1. Els consellers o les conselleres ponents proposats pel president o la presidenta del CECV exposaran davant del Ple el contingut dels respectius informes o dictàmens i el resultat de la votació.  
2. A continuació, llevat que hagen sigut presentats dictàmens o informes alternatius, s'obrirà un torn d'intervencions, amb temps individual limitat a criteri del president o la presidenta, a favor i en contra dels informes en la seua totalitat, finalitzat el qual se sotmetrà a votació la presa en consideració dels mateixos pel Ple o la seua devolució. La presa en consideració requerirà la votació favorable de la majoria simple dels consellers del Ple.   
3. Si s'han formulat dictàmens o informes alternatius, els consellers o les conselleres que els hagen formulat procediran a defendre'ls a continuació de la intervenció dels consellers o les conselleres ponents prevista en l'apartat 1 d'este article. Produïdes totes les intervencions respecte d'això, es procedirà, sense més tràmit, a la votació del text sobre el qual el CECV haja de deliberar, l'aprovació del qual requerirà la majoria simple dels consellers i conselleres del Ple. Si s'han presentat dos o més informes alternatius, el sistema de votació serà el d'eliminació successiva.  
4. Quan s'hagen formulat esmenes sobre extrems concrets, es passarà a continuació a deliberar sobre estes. Actuaran com a ponents els consellers o les conselleres proposats o proposades pel president o la presidenta, o bé el conseller o la consellera que haja formulat l'informe alternatiu, segons siga el text objecte de deliberació. Els torns d'intervenció començaran amb el ponent o la ponent en primer lloc, seguiran amb la intervenció dels consellers o les conselleres que hagen formulat modificacions o sol·liciten l'ús de la paraula i de nou amb la del ponent o la ponent. Els ponents o les ponents i els consellers o les conselleres podran proposar esmenes transaccionals a les modificacions formulades, que hauran de ser llegides íntegrament abans de la seua votació. Tot seguit es procedirà a la corresponent votació.  
  
5. En totes les sessions, els consellers o les conselleres, per raó del seu càrrec, participaran i intervindran dins del marc respectuós que correspon a la naturalesa de esta institució, no es podrà utilitzar un llenguatge inadequat o expressions irrespectuoses, ofensives o lesives de drets individuals o col·lectius contra persones i institucions, i podrà ser retirada la paraula o ser expulsats o expulsades d'esta prèvia advertència reiterada, com a mínim, de tres amonestacions.  
  
  
Article 32. Devolució de dictamen, informe o proposta  
Si no s'aprova un projecte de dictamen, informe o proposta, es remetrà a la Comissió Permanent per al seu estudi. El president del CECV nomenarà un o una ponent especial o una subcomissió composta per un màxim de tres membres de l'esmentada comissió permanent que redactarà un nou document, per la qual cosa podrà habilitar un termini especial, màxim i improrrogable, de quinze dies addicionals a l'establit en este reglament.  
  
Article 33. Formulació de propostes  
1. En assumptes de la competència del Ple, els consellers o les conselleres podran formular propostes sobre les matèries a què es referix l'apartat 2 de l'article 28 d'este reglament, i sobre qualsevol altra que faça referència a la qualitat de l'ensenyament, que hauran de reunir els requisits previstos en l'apartat 3 de l'article 30 d'este reglament.  
2. Si el president o la presidenta considera que les propostes no són de la competència del CECV o no expressen clarament el seu contingut, les tornarà al membre subscriptor expressant les raons que justificaren la seua devolució. Si la proposta està subscrita per diversos membres, la devolució s'efectuarà a qui figure en primer lloc. Si l'esmentat membre no està d'acord amb la decisió adoptada podrà sol·licitar ser oït davant de la Comissió Permanent del CECV. Oïdes les raons i el parer de la Comissió Permanent, el president o la presidenta resoldrà.  
3. Les propostes presentades s'inclouran en l'orde del dia de la sessió més immediata que haja de celebrar la Comissió Permanent, en la qual s'elaborarà l'informe de la ponència.  
4. Per a la tramitació de les propostes s'aplicaran les previsions procedents dels articles 28 al 30 i 36 al 39 d'este reglament. L'aprovació de la proposta per part del Ple requerirà la majoria simple dels seus membres.  
  
Secció tercera  
Comissió Permanent  
  
Article 34. Composició i competències  
1. La Comissió Permanent del CECV estarà integrada pel president o la presidenta del CECV, el vicepresident o la vicepresidenta del CECV i trenta consellers i conselleres del CECV, elegits pels membres dels seus respectius grups, tal com es detalla:  
a) Quatre representants del professorat elegits d'entre ells en atenció a la seua representativitat i pluralitat, dels quals tres pertanyeran a centres públics i un o una a centres privats.  
b) Tres representants dels pares i mares d'alumnes, elegits d'entre ells en atenció a la seua representativitat i pluralitat, dels quals dos pertanyeran al sector públic i un o una al sector privat de l'ensenyança.  
  
c) Dos representants de l'alumnat, elegits d'entre ells, dels quals un o una pertanyerà a centres públics i un altre o una altra a centres privats.  
d) El o la representant del personal administratiu i de servicis dels centres docents en el CECV.  
e) Un o una representant dels titulars dels centres privats, elegit o elegida entre ells o elles.  
f) Un o una representant de les organitzacions sindicals de treballadors i treballadores, elegit o elegida entre ells o elles.  
g) Un o una representant de les organitzacions empresarials elegit o elegida entre ells o elles.  
h) El o la representant de les entitats locals.  
i) Dos representants de les universitats de la Comunitat Valenciana, elegits entre ells o elles. Un o una correspondrà a les universitats públiques i un o una a les universitats privades.  
j) Dos personalitats de reconegut prestigi en el camp de l'educació, elegits entre ells o elles.  
k) Tres representants de l'administració educativa autonòmica, elegits entre ells o elles.  
l) Un o una representant del personal que exercisca funcions de formació del professorat, dependent de l'administració educativa, elegit o elegida entre ells o elles.  
m) El president o la presidenta de l'Acadèmia Valenciana de la Llengua o persona en qui delegue.  
n) El defensor o la defensora del discapacitat de la Comunitat Valenciana o persona en qui delegue.  
o) Dos representants dels directors i les directores de centres educatius no universitaris, elegits entre ells o elles. Un o una serà de centres públics i un o una de centres privats.  
p) Un inspector o una inspectora d'educació, elegit o elegida entre ells o elles.  
q) El o la representant del Consell de la Joventut de la Comunitat Valenciana.  
r) El o la representant amb funcions en la Unitat d'Educació per a la Salut.  
s) El o la representant amb funcions vinculades amb la integració de l'alumnat procedent d'altres països.  
2. Seran funcions de la Comissió Permanent:  
a) Elaborar i aprovar l'informe anual sobre la situació del sistema educatiu a la Comunitat Valenciana.  
b) Elaborar i aprovar la memòria anual.  
c) Preparar, en general, tots els assumptes que haja d'entendre el CECV en Ple.  
d) Constituir les comissions o ponències que hagen de redactar els informes que seran sotmesos a la seua deliberació i la designació dels seus components i presidents o presidentes.  
e) Aprovar i elevar a la conselleria amb competències en matèria d'educació el projecte de Reglament de Funcionament del CECV.  
f) Elaborar i aprovar els informes o dictàmens que per disposició legal o reglamentària hagen de ser sotmesos al CECV i no s'atribuïsquen expressament a la competència del Ple.  
g) Decidir la celebració de jornades, trobades o seminaris d'estudi sobre els temes que s'estimen de més transcendència per al sistema educatiu.  
h) Donar compte al Ple de la seua activitat.  
i) Les que li delegue el Ple.  
  
Article 35. Constitució  
1. El president o la presidenta del CECV establirà el calendari de les corresponents consultes per a la constitució de la Comissió Permanent.  
  
2. Els membres de la Comissió Permanent del CECV corresponents als grups següents: a (professorat), b (pares i mares de l'alumnat), c (alumnat), e (titulars de centres privats), f (organitzacions sindicals de treballadors i treballadores) i g (organitzacions empresarials), seran elegits o elegides pels membres de cada grup, a raó d'un membre per cada tres components del grup, com a base, distribuint la resta entre les organitzacions que més s'acosten a este nombre fins a esgotar la quota de representants assignats.  
  
3. Els membres de la Comissió Permanent corresponents als grups següents: i (universitats), j (personalitats de reconegut prestigi), k (administració educativa autonòmica), l (personal amb funcions de formació del professorat), o (directors i directores) i p (inspectors i inspectores d'educació), seran designats o designades per acord de la majoria simple dels components dels respectius grups.  
  
  
Article 36. Convocatòria de reunions  
1. La Comissió Permanent serà convocada pel president del CECV a iniciativa pròpia o a petició d'un terç dels seus membres, amb una antelació mínima de cinc dies.  
2. Perquè la Comissió Permanent quede constituïda vàlidament serà necessària almenys la presència de la majoria dels seus membres en la primera convocatòria i d'un terç en segona convocatòria. Serà necessària sempre la presència del president o presidenta, o del vicepresident o la vicepresidenta, i la del secretari tècnic o la secretària tècnica o, si és el cas, del funcionari o funcionària de la Secretaria Tècnica Administrativa del CECV designat o designada, com a suplent, pel president o la presidenta. Entre la primera i la segona convocatòria hi haurà un termini no inferior a mitja hora.  
3. El president o la presidenta podrà invitar, amb veu però sense vot, els presidents o presidentes o ponents de la comissió de treball, que entenguen dels temes tractats en l'orde del dia.   
4. Igualment, podrà invitar, amb veu però sense vot, els consellers i les conselleres que manifesten el seu interés a assistir a una sessió determinada, amb la sol·licitud prèvia per escrit a la presidència a través de la Secretaria Tècnica Administrativa del CECV.  
  
Article 37. Presentació de propostes, dictàmens i informes  
1. La documentació corresponent a les propostes, dictàmens i informes es remetrà als consellers i les conselleres de la Comissió Permanent almenys cinc dies abans de l'inici de la sessió.  
2. Tots els consellers i conselleres podran presentar esmenes i dictàmens o informes alternatius. Quan el conseller o la consellera no pertanguera a la Comissió Permanent farà arribar l'esmena corresponent a la Secretaria Tècnica Administrativa del CECV, la qual serà exposada en la sessió per algun dels consellers o conselleres del grup corresponent que siga membre de la Comissió Permanent.  
3. Els dictàmens, les esmenes i els informes alternatius hauran de ser respectuosos, motivats i precisos, i s'hi diferenciaran les raons que els justifiquen i la mateixa proposta. Es remetran digitalment i en format text a la Secretaria Tècnica Administrativa del CECV, que els elevarà al president o la presidenta per a la seua tramitació si procedira. Han de presentar-se amb almenys tres dies d'antelació al començament de la sessió corresponent i seran distribuïts entre els consellers i les conselleres perquè en tinguen coneixement.  
4. En cas que la referida distribució, per raons justificades, no siga possible, han d'estar a disposició dels consellers i les conselleres en la Secretaria Tècnica Administrativa del CECV, des de la finalització del termini per a la seua presentació fins al començament de la sessió.  
  
  
Article 38. Discussió en la Comissió Permanent  
1. Els consellers o les conselleres ponents exposaran davant de la Comissió Permanent el contingut del dictamen o informe de la comissió de treball.  
2. A continuació, s'obrirà un torn d'intervencions i, si és el cas, de votació, sobre si és procedent acceptar el dictamen o informe de la ponència o comissió de treball en el seu conjunt o la seua devolució a esta per a un nou estudi, llevat que per raons de prescripció del termini per a l'emissió del dictamen o informe no siga possible la devolució, i en este cas la Comissió Permanent ha d'emetre el dictamen o informe d'acord amb la voluntat majoritària dels seus membres.  
3. A continuació, es passarà a deliberar sobre els diversos apartats del dictamen o informe i sobre les esmenes presentades.  
4. Els torns d'intervenció corresponents a cada apartat es concretaran a l'oir el ponent o la ponent en primer lloc, després els consellers i les conselleres i als qui formulen observacions i, de nou, el ponent o la ponent. El president o la presidenta del CECV podrà ordenar les intervencions en la forma que resulte més convenient en cada cas.  
  
5. El torn d'intervencions, possibles rèpliques o contrarèpliques, es regirà pel sistema regulat en l'article 31, apartats 2, 3, 4 i 5 d'este reglament.  
6. Se sotmetran a votació cada un dels aspectes debatuts sobre els quals la Comissió Permanent no haja aconseguit un parer unànime.   
7. La redacció final de les modificacions que s'introduïsquen per acord de la Comissió Permanent en els projectes de dictàmens i informes de les comissions de treball hauran de quedar explícitament aprovades en la mateixa sessió. No obstant això, podrà encomanar-se als membres ponents i als proponents de les modificacions la redacció final dels dictàmens i informes.  
Article 39. Acord de compromís  
Si els membres del CECV acorden algun text de compromís, este només podrà ser sotmés a votació si es presenta per escrit.  
  
Article 40. Formulació de propostes  
1. Els consellers i les conselleres podran formular davant la Comissió Permanent propostes sobre les matèries a què es referix el punt 2 de l'article 34 d'este reglament, les quals hauran de reunir les característiques previstes en l'article 30.5 d'este reglament.  
2. Si el president o la presidenta considera que les propostes no són de la competència de la Comissió Permanent o no expressen clarament el seu contingut, les tornarà al membre subscriptor expressant les raons que justifiquen la seua devolució. Si la proposta està subscrita per diversos, la devolució s'efectuarà a qui figure en primer lloc. Si l'esmentat membre no està d'acord amb la decisió adoptada podrà sol·licitar ser oït davant la Comissió Permanent. Oïdes les raons i el parer de la Comissió Permanent, el president o la presidenta resoldrà.  
3. Seran aplicables a estes propostes el que establix l'article 33.3 d'este reglament. Així mateix s'aplicaran en la seua tramitació les previsions procedents dels articles 37 al 39 d'este.  
4. La Comissió Permanent farà seues les referides propostes quan les aprove per majoria de vots i les elevarà al Ple o al conseller o la consellera amb competències en matèria d'educació, segons es tracte de matèries pròpies de les competències d'aquell o de la Comissió Permanent.  
  
Secció quarta  
Ponències i comissions de treball  
  
Article 41. Ponències  
1. Correspon a les ponències preparar la tramitació dels assumptes en què haja d'informar o dictaminar el Ple o la Comissió Permanent.  
  
2. El president o la presidenta del CECV proposarà a la Comissió Permanent el ponent o la comissió de treball que haja d'elaborar l'informe o dictamen sobre els assumptes que se sotmeten a la seua deliberació, segons el volum i naturalesa homogènia d'estos.  
3. El president o la presidenta del CECV, per iniciativa pròpia o a proposta dels membres de la Comissió Permanent, podrà convocar com a suport a les reunions, amb veu però sense vot, a experts el coneixement i l'experiència dels quals es consideren rellevants per a tasques d'assessorament.  
4. Els informes de les ponències no tindran caràcter vinculant per a la Comissió Permanent ni el Ple, que podran tornar-los per a nou estudi.  
5. Les sessions de treball de les ponències seran presidides pel president o la presidenta, o el vicepresident o la vicepresidenta del CECV o, en absència d'ambdós, pel ponent o la ponent que designe el president o la presidenta.  
6. La convocatòria a la sessió inicial de cada ponència es realitzarà pel president o la presidenta del CECV, com a mínim amb cinc dies d'antelació a la realització d'esta. El calendari de reunions serà fixat pels components que integren el grup de la ponència.  
7. La secretaria de les ponències serà exercida pel secretari tècnic o la secretària tècnica del CECV o, en la seua absència, pel funcionari o la funcionària de la Secretaria Tècnica Administrativa del CECV que designe el president o la presidenta.   
  
Article 42. Comissions de treball  
1. La Comissió Permanent, a proposta de la Presidència del CECV, establirà les comissions de treball que hauran d'elaborar dictàmens i informes sobre temes relatius a les seues respectives atribucions.  
2. Són membres nats de totes les comissions de treball el president o la presidenta i el vicepresident o la vicepresidenta del CECV.  
3. El president o la presidenta del CECV podrà convocar com a suport a les reunions, amb veu però sense vot, experts el coneixement i l'experiència dels quals es consideren rellevants per a tasques d'assessorament.  
4. Si un membre figura adscrit a més d'una comissió de treball, la Comissió Permanent tindrà en compte les limitacions que crega oportunes.  
5. La convocatòria a la sessió inicial de cada comissió de treball es realitzarà pel president o la presidenta del CECV, com a mínim amb cinc dies d'antelació a la seua realització.  
6. Cada comissió de treball designarà un president o presidenta i un vicepresident o vicepresidenta que suplirà el president o la presidenta en cas de vacant, absència o malaltia. Així mateix, cada comissió de treball podrà triar un o més ponents.  
7. Correspon a les comissions de treball preparar la tramitació dels assumptes que haja d'informar la Comissió Permanent, podent exercir també la ponència dels seus assumptes davant el Ple.  
8. Perquè la comissió de treball quede constituïda vàlidament serà necessària almenys la presència de la majoria simple dels seus membres. Caldrà sempre la presència del president o la presidenta, o del vicepresident o la vicepresidenta, de l'esmentada comissió de treball i la del secretari tècnic o la secretària tècnica o, en la seua absència, del funcionari o funcionària de la Secretaria Tècnica Administrativa del CECV designat o designada, com a suplent, pel president o la presidenta. Entre la primera i la segona convocatòria hi haurà un termini no inferior a mitja hora.  
9. La convocatòria de les sessions de les comissions de treball serà com a mínim de cinc dies d'antelació a la realització d'estes. El calendari de reunions serà fixat pels components que integren cada comissió de treball.  
10. La secretaria de les ponències serà exercida pel secretari tècnic o la secretària tècnica del CECV, que actuarà amb veu però sense vot. En la seua absència, serà exercida pel funcionari o la funcionària del CECV que designe el president o la presidenta del CECV.  
  
Article 43. Designació dels membres de les comissions de treball  
1. El president o la presidenta del CECV demanarà als membres del Ple el seu interés o les preferències per a la seua integració en les diferents comissions de treball.  
2. El nombre d'integrants de les comissions de treball serà com a màxim de dotze membres més el president o la presidenta i el vicepresident o la vicepresidenta del CECV.  
3. En el supòsit que la Comissió Permanent no propose per unanimitat la designació dels membres de les comissions de treball, es procedirà a l'elecció per mitjà de votació per paperetes seguint el procediment següent:  
a) Cada membre de la Comissió Permanent votarà a un sol membre del CECV per a la comissió de treball de què es tracte.  
b) Produïda la votació, recaurà l'elecció per orde successiu en aquells consellers o conselleres que hagen obtingut un nombre més gran de vots fins a cobrir el nombre de membres de la comissió de treball.  
c) Si es produïx empat, es celebrarà una segona votació entre els consellers o conselleres més votats.  
d) Si després de la segona votació persistix l'empat, este es resoldrà pel president o la presidenta del CECV, que intentarà que estiguen representats en la comissió el nombre més gran possible de sectors integrants del CECV.  
4. En els casos de suplència, els consellers o conselleres titulars de la comissió de treball ho posaran prèviament en coneixement de la Secretaria Tècnica Administrativa del CECV.  
  
Article 44. Comissions de treball fixes  
1. Com a mínim es constituiran les següents comissions de treball:  
  
a) Projectes legislatius i planificació general de l'ensenyament  
b) Correspondència i gestió econòmica  
c) Innovació educativa  
d) Jornades i participació   
e) Dictàmens i informes  
2. Les comissions de treball versaran sobre els temes següents:  
a) Projectes legislatius i planificació general de l'ensenyament  
1) Promoció de la consciència d'identitat i dels valors històrics i culturals del poble valencià per mitjà del coneixement de la cultura pròpia i de tots aquells aspectes arreplegats en l'Estatut d'Autonomia d'aplicació en l'àmbit educatiu.  
2) Els criteris i el contingut dels projectes de llei que en matèria educativa el Consell propose remetre a les Corts per a la seua aprovació.  
3) Els criteris bàsics dels reglaments generals elaborats en execució de les lleis que en matèria educativa aproven les Corts.  
4) El compliment de les normes legals en els centres públics i privats.  
5) El règim dels centres docents.  
6) Determinació específica de les places escolars que hagen de crear-se o suprimir-se a la Comunitat Valenciana.  
7) Diagnòstic i fixació de prioritats en l'atenció de les necessitats reals de l'ensenyança i de l'alumnat per a millorar la qualitat d'esta en els seus aspectes més essencials.  
8) Programació anual de recursos materials, didàctics i humans a què es referix l'article tercer del text refós de la Llei de Consells Escolars de la Comunitat Valenciana.  
b) Correspondència i gestió econòmica  
1) S'ocupa de la gestió econòmica del CECV i de les relacions d'este amb les institucions, entitats i persones que es dirigisquen a este o que siguen les destinatàries dels escrits o iniciatives del mateix CECV, així com d'aquells temes d'esta naturalesa que li delegue la Comissió Permanent o el Ple.  
2) En el primer aspecte, la Comissió de Correspondència i Gestió Econòmica elaborarà el projecte de pressupost anual del CECV, establirà els criteris i el seguiment de la seua execució, i elevarà a la Comissió Permanent o al Ple les propostes corresponents sobre este pressupost i sobre la seua evolució.  
3) Quant al segon aspecte, a esta comissió li competix el coneixement de la correspondència rebuda i emesa pel CECV, el seu seguiment, i elevar a la Comissió Permanent o al Ple les propostes pertinents sobre el destí dels escrits rebuts i sobre el contingut i l'adreça de les respostes i iniciatives emanades del CECV en este context.  
  
c) Innovació educativa  
1) Debatre i reflexionar sobre la importància de la innovació educativa: programes, recursos i materials, com a factors fonamentals per a la millora de la qualitat i excel·lència de l'educació.  
2) Elevar propostes per a promoure la participació dels centres en el foment i l'aplicació de programes d'innovació educativa i la comunicació de les seues pròpies experiències.  
d) Jornades i participació   
1) Determinar necessitats caràcter tecnicopedagògic per a la seua reflexió i posteriors conclusions i recomanacions.  
2) Organitzar jornades o seminaris sobre les necessitats al·ludides en el punt anterior.  
3) Informar l'administració educativa sobre les conclusions dels debats.  
4) Realitzar estudis o anàlisis sobre la participació en les eleccions a consells escolars.  
5) Aportar indicadors per a potenciar la participació dels diferents sectors de la comunitat educativa.  
e) Dictàmens i informes  
Emissió de dictàmens i informes específics sobre la situació de l'ensenyança a la Comunitat Valenciana, així com qualsevol altra funció que li siga encomanada.  
3. Els resultats dels estudis realitzats per les comissions de treball tindran valor informatiu per al CECV i seran posats en coneixement de la resta dels consellers i conselleres. El CECV podrà decidir fer públics estos estudis.  
4. Les activitats previstes en este article estaran supeditades a les disponibilitats pressupostàries del CECV, per a cada exercici econòmic  
  
Article 45. Presidència de les comissions de treball  
Correspon als presidents o les presidentes de les comissions de treball les funcions següents:  
a) Convocar les reunions de la comissió, a través de la Secretaria Tècnica Administrativa, amb el vistiplau del president o la presidenta del CECV.  
b) Presidir les reunions i moderar-ne els debats.  
c) Tramitar davant de la Comissió Permanent els projectes d'informes, dictàmens o propostes sol·licitades a la respectiva comissió.  
d) Requerir a la presidència del CECV que demande de l'administració educativa la informació necessària per a realitzar el treball que té encomanat.  
e) Actuar de portaveu de la mateixa comissió, tant davant del Ple com davant de la Comissió Permanent, esta funció la pot delegar en altres membres de la comissió de treball.  
  
CAPÍTOL IV  
Secretaria Tècnica Administrativa  
  
Article 46. Naturalesa i nomenament  
1. La Secretaria Tècnica Administrativa és l'òrgan administratiu del CECV a qui correspon la gestió dels assumptes administratius i l'assistència tècnica a este.  
2. El titular o la titular de la Secretaria Tècnica Administrativa ha de tindre la condició de funcionari públic o funcionària pública. Es nomenarà pel titular o la titular de la secretaria autonòmica amb competències en matèria d'educació, a proposta del president o la presidenta del CECV.   
  
Article 47. Competències  
Són competències del secretari tècnic o la secretària tècnica:  
a) Assistir, amb veu però sense vot, a les sessions del Ple, de la Comissió Permanent, de les ponències i comissions de treball.  
b) Alçar acta de les sessions.  
c) Autoritzar amb la seua firma els acords del CECV.  
d) Expedir, amb el vistiplau del president o la presidenta del CECV, certificació d'actes, acords, dictàmens i d'assistències.  
e) Custodiar les actes i les resolucions del CECV.  
f) Demanar i prestar l'assistència tècnica que el funcionament del CECV requerisca.  
g) Cuidar el registre d'entrada i eixida de documents i el servici d'arxiu.  
h) Exercir la direcció immediata del personal i dels servicis interns del CECV, sota la superior autoritat del president o presidenta del CECV.  
i) Executar, sota la supervisió del president o la presidenta, l'elaboració i administració del pressupost del CECV.  
j) Realitzar el seguiment dels dictàmens realitzats pel CECV i donar-ne compte.  
k) Qualsevol altra que se li atribuïsca normativament.  
  
Article 48. Suplència del titular o la titular de la Secretaria Tècnica Administrativa  
En casos de vacant, absència o malaltia, el secretari tècnic o la secretària tècnica serà suplit o suplida pel funcionari o la funcionària de la Secretaria Tècnica Administrativa del CECV que el president o la presidenta designe.  
  
Article 49. Sol·licitud d'informació i documentació  
El titular o la titular de la Secretaria Tècnica Administrativa podrà, en nom del president o la presidenta del CECV, demanar de les autoritats de l'administració educativa o a través d'esta, la informació o la documentació que considere necessària per a l'emissió de dictàmens o informes i la formulació de propostes del CECV.


Còpia Permalink ELI